钦定古今图书集成/明伦汇编/氏族典/第437卷 > 马祖常
## 钦定古今图书集成/明伦汇编/氏族典/第437卷 > 马祖常

按《元史马祖常传》：“祖常，字伯庸，世为雍古部，居靖州
天山。有锡里吉思者，于祖常为高祖，金季为凤翔兵
马判官，以节死，子孙因其官，以马为氏。曾祖月合，乃
从世祖征宋，累官礼部尚书。父润，同知漳州路总管
府事，家于光州。祖常笃于学，延祐初，科举法行，乡贡、
会试皆中第一，廷试为第二人，授应奉翰林文字，拜”
监察御史。奸臣铁木迭儿为丞相，威权自恣，祖常劾
奏其罪，仁宗黜罢之。祖常荐贤拔滞，知无不言。俄改
宣政院经历，月馀辞归。起为社稷署令。亡何，奸臣复
相，左迁开平县尹，遂退居光州。久之，奸臣既死，乃除
翰林待制。元统元年，历同知徽政院事，拜御史中丞。
祖常持宪，务存大体。至正四年卒，谥“文贞。”